Per Stig Møller (KF), 2006-10-04:
Det afgørende er jo, om der er hemmelige fængsler i Danmark, hvis jeg skal tale med USA, og om der er hemmelige fængsler i Europa, hvis EU skal tale med USA.
Og vi har jo altså endnu en gang i september måned blandt udenrigsministrene stillet hinanden det spørgsmål
: Er der og har der været hemmelige fængsler hos jer?
Og der har alle europæiske lande, altså EU-landene plus ansøgerlandene, benægtet, at der har været hemmelige fængsler hos dem.
Det giver altså en meget svag adgang til at rejse det.
At et fængsel eller en fængsling er hemmelig – det vil sige, at man er tilbageholdt et andet sted – er ikke i sig selv ulovligt, for der står ingen steder i nogen konvention, at man skal oplyse, hvor man tilbageholder folk.
Det afgørende er, om deres grundlæggende rettigheder krænkes, altså adgang til advokat, adgang til dommer osv., og om man kommer ud for nogen som helst vold og nedværdigende torturagtig behandling.
Det er det afgørende, og det må ikke ske.
Og det er så ligegyldigt, om vedkommende er indsat i hemmelige fængsler, eller om det drejer sig om hemmelige fængslinger, ingen af delene er acceptable.
Under alle omstændigheder vil jeg svare til spørgsmålet om, hvorvidt vi kan acceptere at fortsætte fængslingsprogrammer: Nej, vi kan ikke acceptere fortsatte hemmelige fængslingsprogrammer, hvis de betyder, at de tilbageholdtes rettigheder er krænket.
Det er jo det grundlæggende.
Jeg er da glad for at konstatere, at det stort set starter, som det sidste sluttede, med en masse spørgsmål om forhold i Amerika, og dem vil jeg selvfølgelig gerne svare på.
Som hr. Rune Lund ved, har regeringen jo konsekvent taget afstand fra tiltag, som krænker tilbageholdtes grundlæggende rettigheder, hvilket også gælder personer, som er mistænkt for terrorisme.
Det gælder faktisk alle hemmelige tilbageholdelser, som sætter grundlæggende retssikkerhedsgarantier ud af kraft; det gælder tidsubestemt tilbageholdelse; det gælder anvendelse af tortur og grusom, umenneskelig og nedværdigende behandling.
Vores partnere i Europa og USA er ikke i tvivl om regeringens holdning.
Alt dette er der jo ikke noget nyt i, det ved hr. Rune Lund jo alt sammen, og det er vi enige om, går jeg ud fra.
Det nye er, at præsident Bush den 6. september, sådan som hr. Rune Lund sagde, oplyste, at USA havde et særligt program under CIA, hvor man tilbageholdt et mindre antal terrormistænkte i hemmelige centre.
Man kan, som hr. Rune Lund vælger, fokusere på et negativt element i talen, men man kan jo også vælge at se på andre elementer.
Jeg finder det således positivt, at den amerikanske præsident også oplyste, at ingen længere tilbageholdes i det særlige program, og at de, som var tilbageholdt, nu ville blive retsforfulgt.
Det er jo netop det, som Danmark og andre har efterlyst længe, nemlig at de tilbageholdte terrormistænkte retsforfølges, underforstået at de, som ikke kan retsforfølges, sættes på fri fod.
Vedrørende de hemmelige fængsler har jeg tidligere oplyst, at den danske regering ikke har nogen oplysninger om hemmelige fængsler i europæiske lande, og at regeringerne i alle EUmedlemslandene og i ansøgerlandene kategorisk har afvist påstanden om hemmelige fængsler på deres territorium.
Regeringen har ingen oplysninger, som gør, at vi har grund til at betvivle de oplysninger, vi har fra vores europæiske kolleger, og den viden, vi selv har, om, at der ikke er hemmelige fængsler.